**ขอเชิญเยาวชนที่สนใจ ร่วมส่งภาพถ่ายเข้าประกวดในโครงการ**

**“เชียงใหม่ไนท์ซาฟารี Photo Contest”**

สำนักงานพัฒนาพิงคนคร (องค์การมหาชน) โดยสำนักงานเชียงใหม่ไนท์ซาฟารี ขอเชิญนักเรียนระดับมัธยมศึกษา หรือ ปวช. และนักศึกษาระดับมหาวิทยาลัย ร่วมส่งผลงานภาพถ่ายเข้าประกวดในโครงการประกวดภาพถ่าย “เชียงใหม่ไนท์ซาฟารี Photo Contest ” เพื่อตระหนักถึงความสำคัญของธรรมชาติและสิ่งแวดล้อมต่อมวลมนุษยชาติ สัตว์ป่า และพันธุ์พืช สัมผัสความงดงามของธรรมชาติ ระบบนิเวศน์ ป่าไม้ และสัตว์ป่าต่างๆ แล้วนำความสมบูรณ์งดงามมาถ่ายทอดแก่ผู้อื่น ผ่านภาพถ่ายเพื่อให้คนไทยได้ชื่นชม จนเกิดความรัก และหวงแหนธรรมชาติ อยากปกป้องรักษาให้คงอยู่อย่างยั่งยืนตลอดไป

ทั้งนี้เยาวชนที่สนใจสามารถลงทะเบียนตั้งแต่วันนี้ - 31 มีนาคม 2562 และเข้าพื้นที่ถ่ายภาพ ส่งผลงานเข้าร่วมได้ตั้งแต่วันที่ 1 - 30 เมษายน 2562 ผลงานที่ได้รับการคัดเลือกจะได้รับรางวัลทุนการศึกษา เกียรติบัตร ตามลำดับ

แต่ละท่านมีสิทธิ์ส่งภาพถ่ายเข้าประกวดไม่เกิน 5 ภาพ คือ ภาพที่ส่งมาถึงคณะกรรมการเท่านั้น ถ้าท่านส่งภาพเกินจะถูกตัดสิทธิ์ ดังนั้นจึงควรพิจารณาให้แน่ใจว่าภาพที่จะส่งเป็นภาพที่ดีที่สุดของท่าน

**กติกาในการส่งภาพเข้าประกวด**

**คุณสมบัติของผู้สมัคร**

นักเรียนในระดับชั้นมัธยมศึกษา หรือระดับปวช. และนักศึกษาระดับมหาวิทยาลัย

**กติกาการส่งภาพเข้าประกวด**

1. ภาพถ่ายที่ส่งเข้าประกวดในหัวข้อ “เชียงใหม่ไนท์ซาฟารี Photo Contest ” จะต้องเป็นภาพที่ถ่ายในเชียงใหม่ไนท์ซาฟารีเท่านั้น โดยผู้ส่งประกวดสามารถส่งภาพเข้าประกวด คนละไม่เกิน 5 ภาพ

2. ภาพถ่ายที่ส่งเข้าประกวดสามารถสร้างสรรค์โดยใช้เทคนิคอิสระไม่จำกัดรูปแบบ แต่ต้องไม่ผิดเพี้ยนจากความเป็นจริง

3. ภาพถ่ายที่ส่งเข้าประกวดต้องเป็นภาพขนาด 20 x 24 นิ้ว เท่านั้น โดยจะเป็นภาพแนวนอนหรือแนวตั้งก็ได้ และเว้นช่องว่างจากขอบภาพด้านล่าง 2 นิ้ว สำหรับใส่ข้อมูลผู้ส่งภาพเข้าประกวด

ทั้งนี้ ความละเอียดของไฟล์ภาพที่ส่งเข้าประกวดนั้น ต้องไม่ต่ำกว่า 300 dpi มิฉะนั้นจะถูกตัดสิทธิ์

4. ในการส่งภาพเข้าประกวด ผู้ส่งประกวดจะต้องกรอกแบบฟอร์มใบสมัครส่งภาพเข้าประกวดให้เรียบร้อย หากผู้สมัครกรอกข้อมูลไม่ครบถ้วน ทางคณะกรรมการฯ ขอตัดสิทธิ์ในการพิจารณา

5. ผู้ส่งภาพเข้าประกวดจะต้องเป็นผู้ถ่ายภาพนั้นๆ ด้วยตนเอง ห้ามนำภาพของผู้อื่นมาส่งหรือส่งในนามผู้อื่นโดยเด็ดขาด หากตรวจพบว่านำผลงานของผู้อื่นมาแอบอ้าง ทางคณะกรรมการฯ ขอตัดสิทธิ์ในการพิจารณา

6. ภาพที่ส่งเข้าประกวดต้องเป็นภาพที่ไม่เคยได้รับรางวัลจากการประกวดทั้งในและนอกประเทศ หรือไม่เคยได้รับการตีพิมพ์ในสื่อใดๆ มาก่อน และภาพถ่ายที่ส่งเข้าประกวดต้องไม่มีข้อผูกมัดในเรื่องลิขสิทธิ์ภาพจากหน่วยงานต่างๆ ทั้งนี้คณะกรรมการฯ จะไม่รับผิดชอบเรื่องการละเมิดลิขสิทธิ์ที่เจ้าของผลงานมีสัญญาผูกพันต่อบุคคลหรือหน่วยงานใดๆ ซึ่งเจ้าของผลงานต้องเป็นผู้รับผิดชอบในกรณีนี้เอง

7. ภาพประกวดที่ผ่านการคัดเลือกรอบแรก 50 ภาพ จะเป็นกรรมสิทธิ์ของโครงการ ‘เชียงใหม่ไนท์ซาฟารี Photo Contest’ ทั้งนี้ คณะกรรมการโครงการฯ มีสิทธิในการใช้ประโยชน์และเผยแพร่ภาพถ่าย และชิ้นงาน เพื่อการประชาสัมพันธ์ได้โดยไม่ต้องเสียค่าลิขสิทธิ์แก่เจ้าของภาพถ่าย โดยจะระบุชื่อเจ้าของผลงานให้ทุกครั้งที่นำภาพถ่ายไปใช้

**รางวัล**

1. รางวัลชนะเลิศอันดับที่ 1 จำนวน 1 รางวัล

ทุนการศึกษาจำนวน 10,000 บาท

พร้อมเกียรติบัตร

2. รางวัลชนะเลิศอันดับที่ 2 จำนวน 1 รางวัล

ทุนการศึกษาจำนวน 8,000 บาท

พร้อมเกียรติบัตร

3. รางวัลชนะเลิศอันดับที่ 3 จำนวน 1 รางวัล

ทุนการศึกษาจำนวน 5,000 บาท

พร้อมเกียรติบัตร

4. รางวัลชมเชย จำนวน 3 รางวัล

ทุนการศึกษาจำนวน 1,000 บาท พร้อมเกียรติบัตร

ทั้งนี้ภาพถ่ายที่ผ่านการคัดเลือกลำดับที่ 1-50 นั้นคณะกรรมการจะดำเนินการอัดขยายภาพให้และนำไปจัดแสดงที่เชียงใหม่ไนท์ซาฟารี ระหว่างวันที่ 20 – 30 พฤษภาคม 2562 กับทั้งจะมอบภาพดังกล่าวให้กับเจ้าของภาพเป็นที่ระลึกหลังจากสิ้นสุดระยะการแสดงภาพถ่าย

**วิธีการส่งภาพเข้าประกวด**

ผู้ที่สนใจสามารถส่งภาพเข้าประกวด โดยเขียนหัวข้อเรื่องว่า ‘โครงการประกวดภาพถ่าย “เชียงใหม่ไนท์ซาฟารี Photo Contest” : ชื่อ-นามสกุล ของผู้ส่ง’ ทั้งนี้ ต้องแนบไฟล์ในรูปแบบ DIGITAL มาด้วย

1. ส่งมายัง  
   งานประชาสัมพันธ์ สำนักบริหารงานกลาง  
   สำนักงานพัฒนาพิงคนคร (องค์การมหาชน)  
   456 ม.1 ถ.เลียบคันคลองชลประทาน  
   ต.ช้างเผือก อ.เมือง จ.เชียงใหม่ 50300
2. เมื่อผู้สมัครได้ลงทะเบียนออนไลน์ เรียบร้อยแล้ว จะมีสิทธิ์ในการเข้าชมและถ่ายภาพได้ไม่จำกัด ในวันเวลาที่กำหนดสามารถ ติดต่อรับบัตรเข้าชม ที่ เค้าเตอร์ประชาสัมพันธ์ เชียงใหม่ไนท์ซาฟารี

**สอบถามรายละเอียดเพิ่มเติมได้ที่**

เบอร์โทรศัพท์ 053-920000 ต่อ 101

ลงทะเบียน ออนไลน์ที่ https://goo.gl/forms/Q7bNdTXuaPxFm3Np1